## Educació obri un espai a on els docents de centres afectats per la riuada puguen obtindre resposta a casos concrets de l’alumnat

*** Esta iniciativa se suma a diverses accions d’acompanyament i formatives que s’han organitzat per als professionals des del 30 d’octubre passat**

La Conselleria d’Educació, Cultura, Universitats i Ocupació, a través de la Direcció General d’Innovació i Inclusió Educativa i el CEFIRE d’Inclusió, Benestar i Salut Mental, han posat en marxa un espai en línia perquè els docents de centres afectats per la riuada obtinguen resposta a casos concrets del seu alumnat.

A partir d’este dimecres, en l’espai ‘Parlant amb Alma’ els docents podran consultar a l’equip d’Alma Serra, psicòloga especialitzada, situacions amb les quals s’estan enfrontant cada dia amb la tornada a les aules dels xiquets i jóvens després d’haver viscut esta catàstrofe.

Este espai està orientat a l’assessorament personalitzat i individualitzat. Els professionals obtindran resposta a les realitats que han d’abordar en cada una de les situacions plantejades.

Esta iniciativa se suma a la formació del professorat que es va posar en marxa el 4 de novembre passat, amb l’objectiu de donar una resposta immediata. La primera formació rebia el títol ‘Intervenció en situacions de crisi i escoles sensibles al trauma’.

A continuació, es van organitzar cursos específics d’acompanyament emocional per etapes educatives per a donar ferramentes als docents a l’hora d’enfrontar-se a la tornada a les aules. A més, es van posar a la disposició dels centres educatius pautes i guies d’acompanyament.

D’esta manera, des de la Conselleria d’Educació es pretén aportar recursos i orientacions per a gestionar eficaçment les seues diverses necessitats emocionals en l’àmbit educatiu.

Fecha: 04/12/2024